OPET MARATONSKA SJEDNICA

Hrvatski sabor izjašnjava se o amandmanima koje su zastupnici i njihovi klubovi podnijeli na Prijedlog državnoga proračuna za iduću godinu, a o samom proračunu glasat će u četvrtak.

Podneseno je ukupno 357 amandmana, najviše su ih podnijeli klubovi Mosta nezavisnih lista i SDP-a, no njih 30 nije bilo u skladu sa Zakonom o proračunu.

Predstavnici Vlade u srijedu popodne na sjednici Hrvatskog sabora odbijaju amandmane oporbenih zastupnika koji su prosvjedovali tražeći prekid rasprave, jer u sabornici neko vrijeme nije bilo ni jednog zastupnika vladajuće većine dok se u međuvremenu nije pojavila HDZ-ova zastupnica Sunčana Glavak.

Od svih tih amandmana Vlada je u utorak prihvatila samo jedan i to četvero HDZ-ovih zastupnika koji su tražili dodatnih deset milijuna kuna za Sveučilište Sjever.

Zastupnik Miro Bulj (Most) ustvrdio je da su se vladajući "sakrili kao miševi", ne želeći čuti obrazloženje oporbenih amandmana, a Božo Petrov (Most) je rekao kako bi trebali uvjeriti zastupnike vladajuće koalicije u opravdanost oporbenih amandmana, a u sabornici nema ni jednog.

Zastupnici Mosta izgleda i ovog puta odlučili su odraditi posao do kraja. Naime opet su kao i ožujku odlučili obrazlagati 120 amandmana koje su podnijeli na proračun.

"U 22.10 sati zastupnici Mosta jedini u Saboru! Već više od 12 sati branimo 120 amandmana na proračun koje Vlada Republike Hrvatske odbija! Zastupnika HDZ-a, ali ni zastupnika oporbe nema u Sabornici!", napisao je Nikola Grmoja na Facebooku uz fotografiju prazne sabornice.

Podsjetimo, Hrvatski sabor zasjedao je 22. ožujka 2019 cijelu noć s četvrtka na petak izjašnjavajući se o više od 900 amandmana na konačan tekst zakona o financiranju političkih aktivnosti, izborne promidžbe i referenduma, zasjedanje je nastavio i u petak ujutro. Bez prestanka je, 37 sati trajalo obrazlaganje 911 oporbenih amandmana, od kojih je 888 Mostovih. Amandmane je oporba podnijela na prijedlog Zakona o financiranju političkih aktivnosti, izborne promidžbe i referenduma.

Mostovi zastupnici 'branili' su svaki amandman za što im je, uz samo jednu dužu stanku, od sat vremena, trebalo 33 sata, što je rekordno trajanje rasprave o nekoj točki dnevnog reda u povijesti Sabora.

Iako im nijedan amandman nije prihvaćen, Most je zadovoljan obavljenim poslom, poslao je poruku kako je predmetni zakon loš, kako služi samo za punjenje HDZ-ove blagajne pred skore izbore za Europski parlament.